Moordenaar sit lank | Netwerk24
Moordenaar sit lank
Speursersant Daneil Mentoor van Moorreesburg-polisie nadat 'n verdagte in 'n moordsaak wat hy ondersoek het in die Wes-Kaapse hooggeregshof skuldig bevind en gevonnis is.
Andries Faroa (33) is verlede maand skuldig bevind en gevonnis weens die moord in November 2018 op 'n bejaarde vrou van Koringberg.
Swartland Gazette het vroeër berig Joanna Carstens (78), wat in Wilgerstraat gewoon het, is op 16 November deur haar seun, Rian, in haar kombuis in 'n plas bloed gevind ("Skok na bejaarde wreed aangeval is", 20 November 2018).
Rian het onmiddellik die polisie en noodhulp ontbied. Carstens, wat nog gelewe het, is na die Radie Kotze-hospitaal in Piketberg geneem waar dokters haar breindood verklaar het.
Sy is die Saterdagoggend dood weens die ernstige kopbeserings wat sy opgedoen het.
Twee verdagtes, onder andere Faroa, is kort ná die moord in hegtenis geneem. Die ander verdagte is later vrygelaat omdat hy nie posi­tief met die moord verbind kon word nie.
Faroa het 'n pleitooreen­koms met die staat bereik en is 12 Desember in die Wes-Kaapse hooggeregshof tot 25 jaar tronk­straf vir moord en 15 jaar tronkstraf vir roof gevonnis.
Die Milnerton-klusterbevelvoerder genl. Aneeqah Jordaan en Moorrees­burg-stasiebevelvoerder, lt.kol Bertus Conradie, het die ondersoekbeampte, speursersant Daneil Mentoor, geloof vir die span se goeie speurwerk.